**Z á p i s n i c a**

**zo zasadnutia Obecného zastupiteľstva obce Michalová**

**konaného dňa 8. júla 2020**

Prítomní: podľa prezenčnej listiny:

starostka obce: Ing. Terézia Tisovčíková

poslanci OcZ: 8, Ivan Boháčik, Ing. Miloš Dekrét, Ing. Erika Goceliaková, Ing. Ivan Kokavec, Milan Krupa, Dušan Purgat, František Vojtas, Mgr. Ján Dianiš

hlavná kontrolórka obce: Ing. Iveta Purgatová

prednostka obecného úradu: Jana Herichová

zamestnanci obce:

občania obce podľa prezenčnej listiny

Neprítomný - ospravedlnený: Pavol Golian,

**K bodu 1:**

**Otvorenie**

Obecné zastupiteľstvo obce Michalová otvorila a viedla Ing. Terézia Tisovčíková, starostka obce. Skonštatovala, že na zasadnutí je prítomných 7 poslancov Obecného zastupiteľstva obce Michalová a náhradník na uvoľnený mandát poslanca obecného zastupiteľstva, takže obecné zastupiteľstvo obce Michalová je uznášania schopné.

**K bodu 2:**

**Určenie zapisovateľa a overovateľov zápisnice a uznesení**

Za zapisovateľku zápisnice zo zasadnutia OcZ určila starostka obce Janu Herichovú, prednostku obecného úradu.

Za overovateľov správnosti zápisnice a uznesení určila starostka obce poslancov: Ing. Ivana Kokavca, Ing. Miloša Dekréta.

**K bodu 3:**

**Návrh na schválenie programu rokovania Obecného zastupiteľstva obce Michalová**

Starostka obce Michalová, Ing. Terézia Tisovčíková predložila návrh programu zasadnutia obecného zastupiteľstva obce Michalová.

Návrh programu:

1. Otvorenie
2. Určenie zapisovateľa a overovateľov zápisnice
3. Návrh na schválenie programu rokovania Obecného zastupiteľstva obce Michalová
4. Voľba návrhovej komisie
5. Nastúpenie náhradníka na uvoľnený mandát poslanca Obecného zastupiteľstva v Michalovej
6. Voľba predsedu a člena - poslanca komisie Obecného zastupiteľstva
7. Vyhodnotenie plnenia uznesení z predchádzajúcich zasadnutí OcZ
8. Správa o plnení rozpočtu obce Michalová k 31.03.2020
9. Návrh na schválenie použitia rezervného fondu
10. Návrh na zmenu rozpočtu obce Michalová
11. Žiadosti došlé na obecný úrad – majetkové záležitosti
12. Diskusia
13. Záver

Obecné zastupiteľstvo obce Michalová program zasadnutia obecného zastupiteľstva schválilo bez pripomienok.

Hlasovanie: 7 za, Proti: 0, Zdržal sa hlasovania: 0

**K bodu 4:**

**Voľba návrhovej komisie**

Starostka obce Ing. Terézia Tisovčíková navrhla do návrhovej komisie poslancov: Ing. Eriku Goceliakovú a Františka Vojtasa.

Obecné zastupiteľstvo obce Michalová zvolilo návrhovú komisiu.

Hlasovanie: 7 za, Proti: 0, Zdržal sa hlasovania: 0

**K bodu 5:**

**Nastúpenie náhradníka na uvoľnený mandát poslanca Obecného zastupiteľstva**

**v Michalovej**

Poslancovi Obecného zastupiteľstva obce  Michalová, Ladislavovi Luštiakovi, zanikol mandát poslanca obecného zastupiteľstva podľa Zákona č. 369/1990 Zb. o obecnom zriadení, § 25, ods. 2, písm. c/ Zákona č. 369/1990 Zb. o obecnom zriadení v znení neskorších predpisov, doručením oznámenia o vzdaní sa mandátu poslanca obecného zastupiteľstva dňa 16.6.2020.

Pani Marta Kvietková informovala, že za poslanca obecného zastupiteľstva nastupuje, ako náhradník kandidát, ktorý získal najväčší počet hlasov, ale nebol zvolený za poslanca, Mgr. Ján Dianiš, ako prvý v poradí a získal počet hlasov 172.

Mgr. Ján Dianiš zložil zákonom stanovený sľub poslanca Obecného zastupiteľstva a starostka obce odovzdala menovanému Osvedčenie že sa stal poslancom dňom 8.7.2020.

V zmysle Zákona o voľbách do orgánov samosprávy obcí v platnom znení vyhlásilo obecné zastupiteľstvo obce Michalová pre volebné obdobie 2018 – 2022 nastúpenie náhradníka Mgr. Jána Dianiša za poslanca Obecného zastupiteľstva obce Michalová.

Hlasovanie: 7 za, Proti: 0, Zdržal sa hlasovania: 1 Mgr. Ján Dianiš

**K bodu 6:**

**Voľba predsedu a člena - poslanca komisie Obecného zastupiteľstva**

Poslancovi Obecného zastupiteľstva Obce Michalová Ladislavovi Luštiakovi zanikol mandát poslanca obecného zastupiteľstva podľa Zákona č. 369/1990 Zb. o obecnom zriadení, § 25, ods. 2, písm. c/, tým mu zanikla aj funkcia predsedu komisie cestovného ruchu a člena komisie ochrany verejného poriadku a vybavovania sťažností.

Starostka obce Michalová navrhla zvoliť na uvoľnené funkcie Mgr. Jána Dianiša.

Obecné zastupiteľstvo obce Michalová zvolilo Mgr. Jána Dianiša za predsedu – poslanca - komisie cestovného ruchu a člena – poslanca komisie ochrany verejného poriadku a vybavovania sťažností.

Hlasovanie: 7 za, Proti: 0, Zdržal sa hlasovania: 1 Mgr. Ján Dianiš

**K bodu 7:**

**Vyhodnotenie plnenia uznesení z predchádzajúceho zasadnutia**

|  |
| --- |
| Vyhodnotenie plnenia uznesení predložila prednostka obecného úradu Jana Herichová. Obecné zastupiteľstvo obce Michalová konštatovalo, že uznesenia OcZ Obce Michalová zo zasadnutia konaného dňa 8.6.2020 sú splnené.  Z predchádzajúcich zasadnutí OcZ zostáva v plnení Uznesenie č. 74/2017 zo dňa 13.júla 2017 – odpredaj pozemkov pre pani Kláru Zajakovú a Uznesenie č. 69/2019 – prenájom nebytových priestorov v budove na ulici Hrádza súp. č. 19 v k. ú. Michalová, za účelom prevádzkovania obchodnej činnosti. |

Obecné zastupiteľstvo obce Michalová vzalo na vedomie vyhodnotenie plnenia uznesení.

Hlasovanie: 8 za, Proti: 0, Zdržal sa hlasovania: 0

**K bodu 8:**

**Správa o čerpaní rozpočtu k 31.03.2020**

Správu o čerpaní rozpočtu k 31.03.2020 predložila prednostka obecného úradu Jana Herichová.

Plnenie rozpočtu k 31.03.2020 v príjmovej časti je v celkovej výške 230.850,60 EUR,

čo je celkové plnenie na 21 %.

Z toho sú:

bežné príjmy 193.524,41 € plnenie na 31 %.

kapitálové príjmy 37.326,19 € plnenie na 310 %.

finančné operácie 0 € plnenie na 0 %.

Plnenie rozpočtu k 31.03.2020 vo výdavkovej časti je v celkovej výške 81.413,88 EUR, čo je celkové plnenie na 7 %.

Z toho sú:

bežné výdavky vo výške 75.712,51 € sú čerpané na 12 %

kapitálové výdavky vo výške 5.701,37 € sú čerpané na 1 %,

z toho:

1. Rekonštrukcia obecného úradu v sume: 1.677,67 €
2. Rekonštrukcia materskej školy v sume: 4.023,70 €

finančné operácie –splátka úveru vo výške 0 € sú čerpané na 0 %

Rozdiel medzi príjmami a výdavkami činí: 149.536,72 EUR

Obecné zastupiteľstvo obce Michalová vzalo Správu o čerpaní rozpočtu k 31.03.2020 na vedomie.

Hlasovanie: 8 za, Proti: 0, Zdržal sa hlasovania: 0

**K bodu č. 9:**

**Návrh na schválenie použitia rezervného fondu**

Starostka obce Michalová informovala prítomných, že na základe uzatvorených zmlúv na poskytnuté služby: stavebný dozor na stavbe: Michalová – rekonštrukcia a rozšírenie vodovodu je cena predmetu plnenia vo výške 29.640,00 Eur a Externý manažment k projektu Michalová – rekonštrukcia a rozšírenie vodovodu cena za poskytnuté služby 14.300,- Eur. Za uvedené služby na rok 2020 prislúcha 25.000,- Eur.

A na základe vyhotovenej cenovej ponuky na rekonštrukciu miestnych komunikácií je potrebných cca 198.000,- Eur bez DPH.

Z toho dôvodu navrhuje použitie rezervného fondu v roku 2020 na realizáciu projektu Michalová – rekonštrukcia a rozšírenie vodovodu v celkovej výške 25.000,- Eur a na rekonštrukciu miestnych komunikácií vo výške 132.000,00 €.

Poslanci obecného zastupiteľstva schválili použitie rezervného fondu vo výške 157.000,- Eur.

Hlasovanie: 7 za, Proti: 0, Zdržal sa hlasovania: 1 Ivan Boháčik

**K bodu č. 10:**

**Návrh na zmenu rozpočtu obce Michalová**

V bežných výdavkoch z dôvodu dočasnej PN zamestnancov obecného úradu a materskej školy je potrebné presunúť finančné prostriedky na kapitole Výkonné a zákonodárne orgány a Predprimárne vzdelávanie s bežnou starostlivosťou z miezd na nemocenské dávky.

Použitie rezervného fondu je potrebné zapracovať do rozpočtu príjmov finančných operácií a

v kapitálových výdavkoch na Rekonštrukciu a rozšírenie verejného vodovodu a Rekonštrukciu miestnych komunikácií. Navrhovaná zmena rozpočtu je rozpísaná v rozpočtovom opatrení č. 7/2020-OcZ, ktoré je prílohou návrhu na uznesenie.

Poslanci Obecného zastupiteľstva schválili zmenu rozpočtu obce Michalová na rok 2020.

Hlasovanie: 8 za, Proti: 0, Zdržal sa hlasovania: 0

**K bodu 11:**

**Žiadosti došlé na obecný úrad – majetkové záležitosti**

Žiadosti došlé na obecný úrad predložila Ing. Erika Goceliaková, predsedníčka komisie finančnej a hospodárenia s majetkom obce.

**11.1. Žiadosť Ing. Miloša Dekréta, ul. Hrádza 134, Michalová o odkúpenie pozemku**

Obecné zastupiteľstvo obce Michalová konštatovalo, že Geometrickým plánom z pôvodnej parcely č. KN-C 972/2 ostatná plocha o výmere 2.328 m2 bola vyčlenená nová parcela KN – C č.972/4. o výmere 216 m2, že nová parcela bola vyhlásená za prebytočný majetok a bol schválený zámer predať pozemok obchodnou verejnou súťažou. Zámer predať pozemok ako aj vyhlásenie obchodnej verejnej súťaže a podmienky obchodnej verejnej súťaže boli zverejnené na úradnej tabuli a webovej stránke obce Michalová.

Obchodná verejná súťaž prebehla, do súťaže sa prihlásil 1 uchádzač, ktorý splnil podmienky obchodnej verejnej súťaže a komisia finančná a hospodárenia s majetkom obce odporučila odpredať pozemok za vysúťaženú cenu 8,- Eur za m2 + cena geometrického plánu.

Obecné zastupiteľstvo obce Michalová schválilo predaj pozemku par. KN – C č. 972/4 o výmere 216 m2 druh pozemku ostatná plocha, vedeného na liste vlastníctva č. 500, k. ú. Michalová kupujúcemu:

Ing. Miloš Dekrét, bytom Hrádza 151/134, 976 57 Michalová, za kúpnu cenu 8,00 €/m2, + náklady za vyhotovenie geometrického plánu, čo predstavuje celkovú kúpnu cenu: 1.965,- € za podmienok: že správne poplatky prevodu majetku hradí kupujúci a kúpna cena bude uhradená do 7 dní od účinnosti zmluvy.

Hlasovanie: 7 za, Proti: 0, Zdržal sa hlasovania: 1 Ing. Miloš Dekrét

**11.2. Žiadosť Ing. Miroslavy Majchútovej s manželom, bytom Podkoreňová 784/40, Brezno o odkúpenie pozemkov.**

Obecné zastupiteľstvo obce Michalová konštatovalo že na zasadnutí obecného zatupiteľstva dňa 8.6.2020 bol vyhlásený za prebytočný majetok obce Michalová, a to:

pozemok par. KN – C č. 264 o výmere 63 m2, druh pozemku záhrada,

pozemok par. KN – C č. 262 o výmere 25 m2, druh pozemku zastavaná plocha a nádvorie

pozemok par. KN – C č. 266/2 o výmere 14 m2, druh pozemku zastavaná plocha a nádvorie

vedené na liste vlastníctva č. 500, Obec Michalová, k. ú. Michalová a bol schválený **zámer** predať uvedené pozemky z dôvodu hodného osobitného zreteľa žiadateľom: Ing. Miroslava Majchútová a Michal Majchút, Podkoreňová 784/40, Brezno, za cenu: 7,89 Eur/m2.

Zámer odpredať pozemky bol zverejnený na úradnej tabuli a webovej stránke obce Michalová a komisia finančná a hospodárenia s majetkom obce odporučila uvedené pozemky odpredať osobitným zreteľom.

Obecné zastupiteľstvo rozhodlo podľa § 9 ods. 2 písm. a) a § 9a ods. 8 písm. e) zákona č. 138/1991 Zb. o majetku obcí v znení neskorších predpisov trojpätinovou väčšinou všetkých poslancov obecného zastupiteľstva **predať** nehnuteľnosti - pozemky:

par. KN – C č. 264 o výmere 63 m2, druh pozemku záhrada,

par. KN – C č. 262 o výmere 25 m2, druh pozemku zastavaná plocha a nádvorie

par. KN – C č. 266/2 o výmere 14 m2, druh pozemku zastavaná plocha a nádvorie

vedené na liste vlastníctva č. 500, k. ú. Michalová kupujúcim

Ing. Miroslava Majchútová a Michal Majchút, obaja bytom Podkoreňová 784/40, 977 01 Brezno, za kúpnu cenu 7,89 € za 1 m2, a to z dôvodu hodného osobitného zreteľa, ktorým je malá výmera pozemku a skutočnosť, že predávaný pozemok bezprostredne susedí a hraničí s pozemkami vo vlastníctve menovaných a svojím umiestnením a využitím tvoria neoddeliteľný celok s užívanými pozemkami vo vlastníctve Ing. Miroslava Majchútová a Michal Majchút, obaja bytom Podkoreňová 784/40, 977 01 Brezno

Hlasovanie: 8 za, Proti: 0, Zdržal sa hlasovania: 0

**11.3. Žiadosť Ing. Miloša Dekréta, ul. Hrádza 134, Michalová o odkúpenie pozemkov**

**č. 1108 a 1111 vedených na LV 500 v k.ú. Michalová**.

Komisia finančná a hospodárenia s majetkom obce odporučila na odpredaj uvedeného majetku obce - pozemky KN-C 1108 a KN-C 1111 vyhlásiť v súlade so Zásadami o nakladaní s majetkom obce Michalová obchodnú verejnú súťaž. Kúpnu cenu pozemku navrhuje minimálnu cenu stanovenú znaleckým posudkom.

Obecné zastupiteľstvo obce Michalová konštatovalo, že: obecné zastupiteľstvo obce Michalová uznesením č. 32/2018 zo dňa 17.5.2018 schválilo zámer predať uvedený majetok obce Michalová, a uznesením č. 45/2018 zo dňa 26.7.2018 *vyhlásilo* za prebytočný uvedený majetok obce.

Obecné zastupiteľstvo obce Michalová schválilo: vyhlásenie obchodnej verejnej súťaže, podmienky obchodnej verejnej súťaže a kúpnu cenu pozemku najmenej: 7,89 €/m2 stanovenú znaleckým posudkom č. 23/2018, ktorý vypracoval Ing. Ján Lendácky, ŠKN 14, Nemecká dňa 17.05.2018 a zriadilo komisiu pre vyhodnotenie návrhov Obchodnej verejnej súťaže v zložení: Ing. Erika Goceliaková, Jana Herichová a Dušan Purgat.

Hlasovanie: 7 za, Proti: 0, Zdržal sa hlasovania: 1 Ing. Miloš Dekrét

**11.4. Vyhlásenie obchodnej verejnej súťaže**

Komisia finančná a hospodárenia s majetkom obce, návrh na prenájom nebytových priestorov v budove Kultúrneho domu prerokovala na svojom zasadnutí dňa 23.10.2019 a následne na prípravnom zasadnutí OcZ dňa 30.6.2020 a odporučila na tento prebytočný majetok obce Michalová, a to nebytové priestory o výmere 187 m2 **(pohostinstvo)** nachádzajúce sa na prízemí v budove Kultúrneho domu v Michalovej, súpisné číslo 18, vedené na liste vlastníctva 500 Obec Michalová, k.ú. Michalová vyhlásiť obchodnú verejnú súťaž.

Obecné zastupiteľstvo obce Michalová  schválilo vyhlásenie obchodnej verejnej súťaže, podmienky obchodnej verejnej súťaže a minimálnu výšku ročného nájmu 15- €/m2. + režijné náklady a zriadilo komisiu pre vyhodnotenie návrhov Obchodnej verejnej súťaže v zložení: Ing. Erika Goceliaková, Jana Herichová a Dušan Purgat.

Hlasovanie: 8 za, Proti: 0, Zdržal sa hlasovania: 0

**K bodu 12:**

**Diskusia:**

**Milan Krupa – poslanec**, informoval sa, či sa uvažuje s rekonštrukciou autobusových zastávok, či sa s tým bude niečo robiť.

**Ing. Terézia Tisovčíková, starostka obce** odpovedala, že mali stretnutie členov MAS Muránska planina – Čierny Hron, a bude možnosť získať peniaze za tento účel. Bude možnosť žiadať dotáciu aj na iné zámery, napr. na Luštiareň. Je to národná kultúrna pamiatka, dúfa, že sa podarí získať finančný príspevok aj na tento účel. Bude sledovať prichádzajúce ďalšie programovacie obdobie, mali by prísť peniaze z Európskej únie, ale treba čakať, kedy prídu informácie, ako budú rozčlenené tieto financie, aké výzvy budú vyhlásené. Na výzvy je však potrebné mať veľmi dobre pripravené projekty, bez toho to nejde. Vláda sľubuje, že bude jednoduchšie čerpanie dotácií, lebo teraz je to veľmi náročné, hrozba neoprávnených výdavkov pri realizácii súčasných projektov je veľká. My však musíme dokončiť to, čo máme rozbehnuté.

**Ivan Boháčik – poslanec**, upozornil, že pri rekonštrukcii miestnych komunikácií treba riešiť mostíky ponad potoky.

**Ing. Terézia Tisovčíková, starostka** obce odpovedala, že všetko je vecou financií, prešla s firmou, ktorá má robiť miestne komunikácie, videli to, oboznámili sa so situáciou, budeme vidieť ako bude bežať rozpočet, ako budú chodiť podielové dane, budeme musieť narábať s financiami veľmi opatrne. Verí, že v budúcnosti bude možnosť získania financií z iných zdrojov, že budeme môcť čerpať financie na chodníky, na verejnú zeleň, na Luštiareň, národnú kultúrnu pamiatku, budeme potrebovať financie na prezentáciu obce. Obdobie ktoré prichádza je zamerané na cestovný ruch, je záujem o cestovný ruch, treba na tom pracovať.

**Farntišek Vojtas – poslanec** sa informoval ako stojí realizácia meračov rýchlosti.

**Ing. Terézia Tisovčíková, starostka obce** informovala, že projekt má byť hotový do októbra 2020, je potrebné urobiť malé verejné obstarávanie, určite sa to stihne.

**Ing. Erika Goceliaková - poslankyňa**, zástupkyňa starostky, sa informovala, ako sa bude realizovať rekonštrukcia miestnych komunikácií, v akom poradí? Či tak ako boli robené výkopy? Kedy je predpokladaný termín ukončenia kanalizácie?

**Ing. Terézia Tisovčíková, starostka obce** odpovedala, že pravdepodobne to bude tak, ako boli robené výkopy. Ukončenie kanalizácie sa posúva, podala sa žiadosť o predĺženie termínu ukončenia kanalizácie, nakoľko je problém zo zosuvom svahu pri čističke odpadových vôd.

**Občania obce:**

**Pavol Surovec** – informoval sa koľko má obec financií v rezervnom fonde. Či z toho zostatku, čo tam má, bude sa môcť poskytnúť pomoc pre občanov pri prípojkách na vodovod?

Prednostka obecného úradu Jana Herichová informovala prítomných o stave rezervného fondu a Ing. Terézia Tisovčíková, starostka obce vysvetlila, že rezervný fond obce sa na tento účel, pomoc občanom s prípojkami, použiť nemôže.

Surovec Pavol sa vyjadril, že počuje samé negatívne informácie, ale poukazuje na to, že vodovod sa buduje vo verejnom záujme, a obec by mala pomôcť občanom s prípojkami, je to súčasť vodovodu.

**Ing. Terézia Tisovčíková, starostka obce** je toho názoru, že obec robí dosť pozitív pre občanov, len to občania nevidia. Ale čo sa týka financovania na úseku vodovodu, príjmy na vodovode sú cca 20 tis. ročne, ale náklady na vodovod sú veľmi vysoké. Obec nemôže vynakladať financie aj na starý, aj na nový vodovod. Myslí si, že pre občanov to nie sú veľké výdavky na vybudovanie si novej vodovodnej prípojky. Cena vody je v Michalovej dlhodobo veľmi nízka. Keby bol vodovod v správe Stredoslovenskej vodárenskej spoločnosti, určite by bola dvoj, možno aj trojnásobná. Za tú dobu, čo ľudia platia za kubík vody 50 centov, si na novú prípojku mohli našetriť.

Obec buduje veľkú investičnú akciu, celý vodovod, tie výdavky sú vysoké, bude musieť zakúpiť 500 vodomerov, ktoré bude musieť namontovať. Aj na prevádzku vodovodu náklady stúpnu. Nemôže si dovoliť ďalšie výdavky.

Pavol Surovec oponoval, že napríklad Brezno má vodné + stočné do 2,- Eur. A položil otázku, prečo keď sa obec pustila do takejto veľkej akcie, prečo vodovod nedala nejakej veľkej spoločnosti, ktorá v tejto oblasti podniká? A prečo straší obyvateľov cenou vody, keď cenu vody určuje URSO a čo vie, že u nás je maximálna cena vody stanovená na 0,80 Eur za m3 bez DPH.

**Ing. Terézia Tisovčíková,** starostka obce odpovedala, že sa dá zistiť, koľko platia obyvatelia iných obcí za vodu. Obec sa pustila do tejto akcie lebo z technického hľadiska životnosti vodovodu to bolo nevyhnutné. Nejde tu o žiadne strašenie, všetky vodárenské spoločnosti využívajú cenu stanovenú URSO, ktorá je maximálna, za predajnú cenu.

**Elena Grendelová** – informovala sa na situáciu ohľadom vodovodných prípojok domov pod cestou. Na minulej schôdzi sa hovorilo, že sa budú kompenzovať ľuďom výdavky na vodovodnú prípojku, tým, ktorí majú 30-50 m prípojky. Nie je spokojná, že jej pozemkom ide hlavné potrubie, vstupuje sa jej na pozemok, 6 metrov sa jej vzalo na ochranné pásmo a ešte si musí kopať prípojku k domu 30 metrov.

Všetci sú rovnako občania tejto obce, prečo tí nad cestou budú mať prípojky skoro zadarmo, bez toho aby im znehodnotili pozemky a niektorí majú náklady na 100 metrové prípojky.

**Ing. Terézia Tisovčíková, starostka** obce vysvetlila, že sa urobili dve veci v jednom, je toho názoru, že sa to urobilo veľmi dobre, keď ide aj kanalizácia, aj vodovod v jednom, v tom istom výkope. Aj prípojky si ľudia môžu viesť v jednom výkope – na kanalizáciu aj na vodu.

Kanalizačnú šachtu máte pripravenú. Tak, či tak pôjdete dvorom výkopom, a tak či tak sa musíte pripojiť na kanalizáciu. Vodovodnú rúru máte pripravenú, len sa napojiť na prípojku stačí. Pozemky, ktorými ide kanál a voda získali na cene. V dnešnej dobe si ľudia nekupujú nehnuteľnosti bez možnosti pripojenia na siete.

**Ing. Pavel Golian** –Tiež je naklonený k tomu, aby sa občanom, ktorí majú vyššie náklady na zriadenie vodovodných prípojok kompenzovalo. Položil otázku, či nie je možné opraviť to vodovodné potrubie, ktoré im ide popred domy, aby sa do domu dostali troma metrami?

Teraz musím ísť 100 m cez susedov pozemok. Má s tým veľký technický problém.

**Ing. Terézia Tisovčíková, starostka** obce, zopakovala, že obec nemôže financovať cudzí majetok. Vyzvala prítomných, aby sa zamysleli nad tým, koľko financií obec dáva do vodovodu, že ako stojí s financiami, príjmy do obcí sú teraz veľmi nízke. že obec má problém vykryť všetky náklady spojené s týmito veľkými investičnými projektami.

Nie je možné už ísť inou cestou, nie je možné nanovo kopať vodovod v Hrádzi popred domy, keď už je potrubie položené na pozemkoch záhradami. A Slovenská správa ciest by nás už ani nepustila do ďalšieho pruhu cesty v žiadnom prípade. a to by bolo na ďalší projekt, a dlhé obdobie.

**Bohumír Štefík** – tiež požiadal o pomoc a upozornil, že nie je sám, ktorý má nad 70 rokov, že na ulici Hrádza je veľa starých ľudí, ktorí si nebudú schopní vykopať prípojku.

**Ing. Terézia Tisovčíková, starostka obce** vysvetlila, že ona už nemôže robiť ďalšiu službu, myslí si, že si ľudia musia už urobiť niečo aj sami, nemôže ona a 9 poslancov robiť všetko za všetkých. Čo môže, robí. Dohodla s firmou, ktorá priviezla vodomerné šachty a je možné si ich zakúpiť. Ľudia si môžu prísť pozrieť k úradu, ako vyzerá šachta, sú v cenovej relácii 161,- bez DPH až 360,- Eur bez DPH, kto nebude môcť, môže prísť, objednať si šachtu, a firma im ju dovezie. Ďalej môže pomôcť občanom tým, že osloví domáce firmy, našich ľudí, aby vykonávali tieto výkopy za prijateľnú cenu, verí, že naši domáci podnikatelia majú techniku a verí že ľudia si pomôžu navzájom.

Bohumír Štefík – očakáva spolupatričnosť medzi občanmi. Informoval sa, kde si má vybudovať šachtu, či na hranici pozemku, či na svojom, či na obecnom pozemku. Kanalizáciu má vyvedenú 3 m za súkromným pozemkom, na obecnom pozemku, ako má postupovať? On bude musieť položiť kanalizáciu sa svoje peniaze na obecnom pozemku?

Ing. Terézia Tisovčíková, starostka obce informovala, že áno, že prípojku na kanalizáciu si musíme vykopať a položiť sami. Kanalizácia je gravitačná, musí ísť spádovo a nesmie do nej ísť dažďová voda.

**Milan Kurtík** – požiadal o priamu odpoveď, či ľudia ktorí majú 100 m prípojky musia si to hradiť sami.

**Elena Grendelová** –požiadala o vysvetlenie, že keď si kúpi rúry, kto ich príde položiť, vyspádovať? Obec to mala občanom zabezpečiť.

**Ing. Miloš Dekrét** – poslanec, opätovne vysvetlil, že obec nemôže dávať na tieto účely financie. A odpovedal pánovi Surovcovi, že vodné a stočné v Brezne je 3,60 Eur.

**Ing. Pavel Golian –** vyjadril sa, že aj on je za to, aby sa tieto práce robili rovnako pre všetkých, navrhuje vytvoriť fond a zabezpečiť, aby rovnomerne ľudia platili. Je to verejný vodovod, všetci by mali platiť rovnako, treba vytvoriť balík financií, dať to urobiť napr. Sujovi a potom rozpočítať všetko rovnako.

**Ing. Terézia Tisovčíková,** starostka obce odpovedala, že obec nie je finančná inštitúcia, aby zriaďovala fondy a dávala ľuďom pôžičky.

Vyzvala občanov, aby podávali žiadosti o drobnú stavbu, na prípojky, ak budú problémy budú sa riešiť. Treba dať náčrty, treba vedieť koľko metrov bude prípojka, zamestnanci obce budú chodiť pozerať, budú to riešiť individuálne.

**Ing. Erika Goceliaková – poslankyňa**, zástupkyňa starostky odpovedala pánovi Surovcovi, že z rezervného fondu v žiadnom prípade sa nemôže poskytovať pomoc občanom, že nebude podporovať žiadne kompenzácie a bude sa dodržiavať zákon. Prisľúbila, že aj poslanci budú hľadať spôsob ako ľuďom pomôcť, budú hľadať pravidlá, ak to bude potrebné cez služby bude sa ľuďom pomáhať.

**Bohumír Štefík** – upozornil na skutočnosť, že pri realizácii výkopov sa zničili ploty, chlapi z firmy rozoberali ploty, alebo ich odpílili, kedy ich prídu napraviť? Na Hrabľoch – povedali, že o týždeň prídu plot zavariť – neboli. Na Hrádzi – išli hlava nehlava, ploty zrušili, kedy ich prídu napraviť? Kto bude stavbu kolaudovať?

**Ing. Terézia Tisovčíková, starostka** obce uistila prítomných, že ploty musia napraviť, a tie práce, ktoré sľúbili musia urobiť. Kolaudovať stavbu bude ten, kto vydal stavebné povolenie, stavebný úrad.

**Ing. Pavel Golian** informoval sa, že v prípade, že si budú prípojky vodovodné, kanalizačné ľudia budovať svojpomocne, či to príde niekto pozrieť, či je to urobené dobre a či budú potrebné certifikáty od použitých materiálov. Informoval sa na termíny ukončenia stavby a či je nejaký harmonogram, aby sa ľudia zosynchronizovali s obcou.

**Ing. Terézia Tisovčíková, starostka** obce odpovedala, že ukončenie stavby Rekonštrukcia a rozšírenie vodovodu je apríl 2021, ale už je skoro hotová, na jeseň by sa mal robiť vodojem a do zimy by mal byť hotový. Termín ukončenia kanalizácie, keďže sa podávala žiadosť o predĺženie termínu ukončenia stavby, možno jar 2021.

**Pavol Surovec** sa ešte informoval, ako je vyriešený hydrostatický tlak, či budú splnené parametre, lebo na ulici Hrádza nie je dobrý tlak vody.

**Ing. Terézia Tisovčíková, starostka** obce uistila prítomných, že parametre v novom vodojeme sú vypočítané a určite budú dodržané.

**K bodu 13: Záver**

Po vyčerpaní programu a vyčerpávajúcej diskusii, starostka obce poďakovala prítomným za účasť a zasadnutie Obecného zastupiteľstva obce Michalová ukončila.

V Michalovej, 8. júla 2020

Zapísala: Jana Herichová

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Ing. Terézia Tisovčíková Jana Herichová

starostka obce prednostka obecného úradu

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Ivan Kokavec Ing. Miloš Dekrét

overovateľ I. overovateľ II.